《送李明甫召除奉常簿》
宋代·陈棣

睿主临轩达四聪，皎如丽日明高穹。倾葵发蔀烛幽隐，熙然万高还春风。

鼎新百度跻时雍，西垣东省罗鹓鸿。锋车趣召无虚日，高阳才子咸登庸。

古桃小垒江之东，迩来庆事何其丰。使君已秉螭坳笔，尺一于今召我公。

我公智略真夔龙，剑佩合侍明光宫。升平雅乐欲大备，暂借笔管调笙钟。

奉常地峻位望隆，不与列棘监寺同。文传章句群经外，器识錞于众乐中。

不愿封侯食万钟，不羡乘云游樊桐。羡公此行登仙去，蜚声直上彻九重。

上方更化归醇醲，论思献纳宜舂容。凝旒若访草茅士，馀论无忘采菲葑。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。